Temeljem odredbe članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12 i 19/13) te odredbe članka 32. Statuta Općine Kapela („Županijski glasnik“ BBŽ 02/13), sukladno odredbama Zakona o udrugama („Narodne novine“ broj 74/14, dalje u tekstu: Zakon o udrugama), Zakona o financijskom poslovanju i računovodstvu neprofitnih organizacija („Narodne novine“ broj 121/14, dalje u tekstu: Zakon o financijskom poslovanju), te Uredbe o kriterijima, mjerilima i postupcima financiranja i ugovaranja programa i projekata od interesa za opće dobro, koje provode udruge („Narodne novine“ broj 26/15, dalje u tekstu: Uredba), Općinsko vijeće Općine Kapela na 18. sjednici održanoj dana 19. svibnja 2016. godine, pod točkom 6 dnevnog reda, donosi

PRAVILNIK

O FINANCIRANJU UDRUGA

IZ PRORAČUNA OPĆINE KAPELA

1. **OPĆE ODREDBE**

**Članak 1.**

Ovim se Pravilnikom utvrđuju kriteriji, mjerila i postupci koje Općina Kapela (dalje u tekstu: Općina), raspolažući sredstvima iz javnih izvora, primjenjuje prilikom financiranja i ugovaranja programa (projekata) koje provode udruge koje svojim aktivnostima doprinose ispunjavanju ciljeva i prioriteta definiranih strateškim i planskim dokumentima Općine Kapela i ovim Pravilnikom.

Odredbe ovog Pravilnika koje se odnose na udruge, na odgovarajući se način primjenjuju i u odnosu na druge organizacije civilnog društva, kada su one, u skladu s uvjetima javnog poziva za financiranje programa i projekata, prihvatljivi prijavitelji.

Odredbe ovog Pravilnika ne odnose se na financiranje programa i projekata ustanova čiji je osnivač ili suosnivač Općina. Iznosi financiranja tih programa i projekata bit će definirani od strane Općinskog vijeća kroz donošenje proračuna i programa javnih potreba.

**Članak 2.**

Ako posebnim propisom nije drugačije određeno, odredbe ovog Pravilnika primjenjuju se kada se odobrava financijska potpora za :

* programe javnih potreba koje provode udruge i koji su u pojedinim područjima propisani posebnim zakonima, a za koje nije objavljen natječaj;
* donacije, sponzorstva, te podršku institucionalnom i organizacijskom razvoju udruga s područja Općine Kapela,
* obilježavanje značajnih datuma i važnih obljetnica, organiziranje susreta, natjecanja, priredbi, drugih manifestacija i slično;
* jačanje kapaciteta udruga (inicijalna pomoć udrugama za razvoj aktivnosti u lokalnoj zajednici, osnaživanje udruga koje pružaju usluge korisnicima u lokalnoj zajednici, osnaživanje udruga koje pružaju usluge korisnicima u lokalnoj zajednici, manje potpore za nabavu opreme i slično);
* edukacije (edukacije o aktivnostima koje udruga pruža, edukacije za zaposlenike i stručnjake udruge, edukacije za zajednicu);

**Članak 3.**

Tekst javnog poziva za dodjelu financijskih potpora (u daljnjem tekstu: Javni poziv) sadrži:

1. predmet i trajanje javnog poziva,

2. tko se može prijaviti na javni poziv,

3. uvjete koje moraju ispunjavati podnositelji prijava,

4. naputak o prijavi i dokumentaciji koju prijavitelj mora priložiti uz prijavu,

5. postupak podnošenja prijave,

6. upozorenje o neodobravanju financijske potpore,

7. naputak o objavi rezultata javnog poziva,

8. naputak o zaključivanju ugovora o financiranju i model plaćanja,

9. po potrebi i druge podatke.

**Članak 4.**

Za provedbu postupka Javnog poziva za dodjelu financijskih potpora (za projekte za koje udruge i druge organizacije civilnog društva traže sredstva tijekom godine), Općinski načelnik imenuje Povjerenstvo od tri člana sa zadaćama kako slijedi:

* zaprimanje i razmatranje prijava za jednokratnu financijsku potporu;
* utvrđivanje koje prijave ispunjavaju uvjete Javnog poziva;
* ocjenjivanje prijavljenih programa i/ili projekata, te davanje prijedloga Općinskom načelniku o dodjeli potpore,
* druge aktivnosti u vezi s dodjelom financijske potpore, po potrebi.

**Članak 5.**

Podnositelji prijave moraju zadovoljavati sljedeće uvjete:

* da su upisani u Registar udruga, odnosno drugi odgovarajući registar;
* da su upisani u Registar neprofitnih organizacija;
* moraju uredno plaćati doprinose, poreze i druga javna davanja prema državnom proračunu i proračunu Općine Kapela, te trgovačkim društvima u vlasništvu Općine Kapela.
* uredno ispunjavati obveze iz svih prethodno sklopljenih ugovora o financiranju iz proračuna Općine Kapela,
* da u tekućoj godini nisu korisnici financijske potpore za istu svrhu iz drugih izvora (tzv. dvostrukog financiranja)

**Članak 6.**

Prijava se podnosi „Povjerenstvu za provedbu postupka Javnog poziva za dodjelu financijskih potpora“ na za to propisanoj dokumentaciji i prema propisanim uputama Javnog poziva.

**Članak 7.**

Uz prijavu se prilaže sljedeća dokumentacija:

* Preslika rješenja (ili izvatka iz registra) o upisu u sudski ili drugi registar (ustanova, udruga i dr.) sa svim kasnijim izmjenama u registraciji iz kojeg je vidljivo registrirano obavljanje djelatnosti iz područja u kojem se podnosi prijava,
* Potvrda nadležne Porezne uprave o nepostojanju duga javnih davanja prema državi, orginal ne stariji od 30 dana od dana podnošenja zahtjeva;
* Potvrda o nepostojanju duga prema Općini Kapela i TD u vl. općine po bilo kojem osnovu, ne starija od 30 dana od dana objave natječaja;
* Izvještaj o potrošnji proračunskih sredstava Općine Kapela iz prethodne proračunske godine (PROR-POT);
* Izjava o nepostojanju dvostrukog financiranja i po potrebi i druga dokumentacija.

**Članak 8.**

Podnositelji prijava koje su nepotpune, ne ispunjavaju uvjete i nisu podnesene na propisani način bit će pisano obaviješteni o neodobravanju financijske potpore.

Podnositeljima kojima je odobrena financijska potpora bit će dostavljena obavijest ili Odluka načelnika.

**Članak 9.**

Financijska sredstva proračuna Općine Kapela dodjeljuju se bez objavljivanja natječaja, odnosno izravno, samo u iznimnim slučajevima i to:

- Kada nepredviđeni događaji obvezuju davatelja financijskih sredstava da u suradnji s udrugama žurno djeluje u rokovima u kojima nije moguće provesti standardnu natječajnu proceduru i problem je moguće riješiti samo izravnom dodjelom bespovratnih financijskih sredstava,

- kada se financijska sredstva dodjeljuju udruzi ili skupini udruga koje imaju isključivu nadležnost u području djelovanja i/ili zemljopisnog područja za koje se financijska sredstva dodjeljuju, ili je udruga jedina organizacija operativno sposobna za rad na području djelovanja i/ili zemljopisnom području na kojem se te aktivnosti provode,

- kada se financijska sredstva dodjeljuju udruzi kojoj su zakonom, drugim propisom ili aktom dodijeljene određene javne ovlasti (Crveni križ i sl.),

- kada se jednokratno dodjeljuju financijska sredstva do 5.000,00 kuna za aktivnosti koje iz opravdanih razloga nisu mogle biti planirane u godišnjem planu udruge, a ukupan iznos tako dodijeljenih sredstava iznosi najviše 5 % svih sredstava planiranih u proračunu za financiranje svih programa i projekata udruga.

**Članak 10.**

U slučaju kada se financijska sredstva dodjeljuju bez raspisivanja javnog natječaja ili javnog poziva, Općina i korisnik sredstava dužni su sklopiti „Ugovor o izravnoj dodjeli sredstava“, kojim će se definirati na koje će se konkretne aktivnosti sredstva proračuna utrošiti, te poštivati osnovne standarde financiranja vezane uz planiranje financijskih sredstava, ugovaranje, praćenje financiranja, javno objavljivanje i izvještavanje.

Sve odredbe ovog Pravilnika, Uredbe i drugih pozitivnih propisa se na odgovarajući način primjenjuju i u slučajevima kada se financijska sredstva proračuna Općine Kapela dodjeljuju bez raspisivanja javnog natječaja.

**Članak 11.**

Općinski načelnik donosi „Odluku o raspisivanju Javnog poziva za dodjelu financijskih potpora udrugama i drugim organizacijama civilnog društva Općine Kapela“, kojom utvrđuje cjelovit tekst javnog poziva i kompletnu potrebnu dokumentaciju za njegovu provedbu (obrasce, priloge, izjave i sl.).

Obvezna dokumentacija za provedbu javnog poziva obuhvaća:

1. Tekst javnog poziva
2. Obrazac Prijave programa ili projekta (Prijava na javni poziv),
3. Popis priloga (obrazaca) koji se prilažu prijavi,
4. Obrazac izjave o nepostojanju dvostrukog financiranja, a po potrebi i druge obrasce.

**Članak 12.**

Načelnik Općine Kapela će tijekom mjeseca rujna ili listopada tekuće godine, Javni poziv za predlaganje programa i projekata za zadovoljenje javnih potreba za narednu kalendarsku godinu s cjelokupnom natječajnom dokumentacijom objaviti na web stranicama Općine Kapela ([www.opcina-kapela.hr](http://www.opcina-kapela.hr)) i Ureda za udruge Vlade Republike Hrvatske.

**Članak 13.**

Rok za prijavu projekata na javni poziv može biti otvoren najmanje 30 dana od dana objave, a konkretno se utvrđuje u tekstu javnog poziva.

**Članak 14.**

Postupak provjere ispunjavanja propisanih uvjeta iz Javnog poziva provodi neparno tročlano povjerenstvo kojega imenuje Općinski načelnik svojom Odlukom o raspisivanju Javnog poziva.

Povjerenstvo, nakon što utvrdi prijave koje su zadovoljile sve uvjete propisane javnim pozivom, procjenjuje kvalitetu prijava, te predlaže načelniku odobravanje iznosa financijskih potpora za financiranje programa i projekata u svakom pojedinačnom programskom području.

**Članak 15.**

Načelnik Općine Kapela razmatra prijedlog povjerenstva o odobravanju financijskih potpora u pojedinim programskim područjima i nije u obvezi prihvatiti utvrđeni prijedlog sredstava povjerenstva ako isti nije u skladu s objavljenim ciljevima svakog od programskih područja.

Općinski načelnik dostavlja utvrđen prijedlog sredstava potpora Općinskom vijeću na usvajanje kroz općinski Proračun i Program javnih potreba po pojedinim područjima, krajem tekuće godine za narednu godinu.

U roku 15 dana po donošenju Općinskog Proračuna s Programom javnih potreba, Općinski načelnik donosi „Odluku o dodjeli financijske potpore temeljem provedenog javnog poziva“, koja se u daljnjem roku od 8 dana objavljuje na službenoj stranici Općine Kapela ([www.opcina-kapela.hr](http://www.opcina-kapela.hr)), a u istom roku sve udruge čije su prijave bile u postupku ocjenjivanja obavještavaju se o rezultatima u pisanom obliku.

**Članak 16.**

Sa svim udrugama kojima su odobrena financijska sredstva, Općina Kapela zaključuje ugovor o financiranju programa ili projekata najkasnije 30 dana od dana dostave obavijesti o rezultatima ili Odluke o financiranju.

**Članak 17.**

Ugovor se sastoji od općih uvjeta, koji su isti za sve korisnike u okviru javnog poziva, i posebnog dijela.

Postupak ugovaranja, opći uvjeti koji se odnose na ugovore o dodjeli financijskih sredstava udrugama iz javnih izvora za program ili projekt te posebni dio ugovora uredit će se temeljem odredbi Uredbe i drugih pozitivnih propisa Republike Hrvatske i Općine.

Općim uvjetima koji se odnose na ugovore o dodjeli bespovratnih financijskih sredstava udrugama utvrđuju se opće obveze, obveza dostavljanja podataka i financijskih i opisnih izvještaja, odgovornosti, sukob interesa, povjerljivost, javnost i vidljivost, vlasništvo/korištenje rezultata i opreme, procjena i praćenje projekta, izmjene i dopune ugovora, prijenos prava, provedbeni rok programa ili projekta, produženje, odgađanja, viša sila i rok dovršetka, raskid ugovora, rješavanje sporova, opravdani troškovi, plaćanje i kamata na zakašnjelo plaćanje, računi i tehničke i financijske provjere, konačni iznos financiranja od strane davatelja financijskih sredstava, te povrat sredstava i pripadajućih kamata i sredstva za osiguranje povrata sredstva u slučaju ne vraćanja neutrošenih ili nenamjenski utrošenih sredstava.

Posebni dio ugovora čine specifičnosti svakog ugovora kao što su ugovorne strane, naziv programa ili projekta, iznos financiranja, rokovi provedbe i slično.

**Članak 18.**

Općina će u suradnji s korisnikom financiranja, s ciljem transparentnosti trošenja proračunskog novca i mjerenja vrijednosti povrata za uložena sredstva, pratiti provedbu financiranih programa ili projekata udruga, sukladno Zakonu o udrugama, Zakonu o fiskalnoj odgovornosti, Zakona o financijskom poslovanju i računovodstvu neprofitnih organizacija, Uredbi, ovom Pravilniku i drugim pozitivnim propisima.

Kroz postupke praćenja će se razvijati partnerski odnos između davatelja financijskih sredstava i udruge kao provoditelja projektnih i programskih aktivnosti, a na temelju praćenja i vrednovanja rezultata pojedinačnih programa i projekata, u cilju utvrđivanja učinkovitosti ulaganja i razine promjena koje su se u lokalnoj zajednici odnosno u društvu dogodile zahvaljujući provedbi potpore, Općina će vrednovati rezultate i učinke cjelokupnog javnog poziva i planirati buduće aktivnosti u pojedinom prioritetnom području financiranja.

**Članak 19.**

Izvješća koja je korisnik dužan dostaviti u propisanim rokovima su opisno i financijsko izvješće.

**Članak 20.**

U financijskom izvještaju navode se cjelokupni troškovi programa, projekta ili inicijative, neovisno o tome iz kojeg su izvora financirani. Obvezno se dostavljaju i dokazi o nastanku troška podmirenog iz sredstava Općine (preslici faktura, ugovora o djelu ili ugovora o autorskom honoraru s obračunima istih), te dokazi o plaćanju istih (preslik naloga o prijenosu ili izvoda sa žiro računa).

**Članak 21.**

Bez obzira na kvalitetu predloženog programa ili projekta Općina neće dati financijska sredstva za aktivnosti koje se već financiraju iz nekog javnog izvora i po posebnim propisima – kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

**Članak 22.**

Odobrena financijska sredstva financijske potpore korisnik je dužan utrošiti isključivo za realizaciju programa/projekta/manifestacije/inicijative ili sl., utvrđenog Proračunom i Ugovorom.

Sredstva se smatraju namjenski utrošenim ako su korištena isključivo za financiranje prihvatljivih i opravdanih troškova u realizaciji programa utvrđenog ugovorom.

Svako odstupanje od Proračuna i Ugovora, smatrat će se nenamjenskim trošenjem sredstava.

**Članak 23.**

Općina će Javnim pozivom i ugovorom definirati načine i postupke plaćanja, sukladno odredbama Uredbe i ovog Pravilnika.

U slučaju da Općini niti jedan od Uredbom predviđenih modela plaćanja ne bude prihvatljiv, može utvrditi i drugačiji model plaćanja, koji u oba primjera mora biti istaknut u javnom pozivu ili natječaju.

**Članak 24.**

Sva financijska sredstva koja Općina Kapela dodjeljuje putem javnog poziva odnose se, u pravilu, na aktivnosti koje će se provoditi u kalendarskoj godini za koju se raspisuju.

**Članak 25.**

Visina sredstava koje će svaki korisnik financijskih sredstava ostvariti iz proračuna Općine bit će definirana kroz proceduru propisanu ovim Pravilnikom, u skladu s kriterijima za svako pojedino područje raspisano Javnim pozivom.

**Članak 26.**

Korisnik financiranja je u obvezi voditi precizne i redovite račune vezane uz provođenje projekta ili programa koristeći odgovarajuće računovodstvene sustave o propisima o računovodstvu neprofitnih organizacija.

Računi i troškovi vezani uz projekt ili program moraju biti lako prepoznatljivi provjerljivi. To se može ostvariti korištenjem odvojenih računa za dani projekt ili program ili osigurati da se troškovi vezani uz projekt ili program mogu lako identificirati i pratiti do i unutar računovodstvenih i knjigovodstvenih sustava udruge.

**Članak 27.**

Konačan iznos sredstava koji Općina treba isplatiti korisniku financiranja, ne može biti veći od najvišeg iznosa bespovratnih sredstava navedenih u ugovoru čak i ako ukupan zbroj opravdanih troškova premaši procijenjeni ukupan proračun naveden u obrascu proračuna programa ili projekta.

Kao dopuna i bez prejudiciranja prava na raskid ugovora, sukladno odredbama Uredbe i ovog Pravilnika, davatelj financijskih sredstava će, temeljem obrazložene odluke, ako se projekt ili program ne provodi ili se neadekvatno, djelomično ili s odlaganjem provodi, smanjiti bespovratna sredstva prvobitno predviđena u skladu sa stvarnim provođenjem projekta ili programa pod uvjetima sadržanim u ugovoru.

**Članak 28.**

Općina će od Korisnika financiranja u pisanom obliku zatražiti povrat sredstava za provedbu odobrenog programa ili projekta u slučaju kada utvrdi da Korisnik financiranja:

* nije realizirao program ili projekt utvrđen Proračunom i Ugovorom,
* nije utrošio sva odobrena sredstva,
* sredstva nije koristio namjenski,
* iz neopravdanih razloga nije podnio izvješće u propisanom roku.

**Članak 29.**

Korisnik financiranja će Općini, najkasnije u roku od 30 dana od primitka zahtjeva, sukladno uputama davatelja financijskih sredstava da to učini, vratiti sve iznose uplaćene preko utvrđenog konačnog iznosa kao i sva neutrošena sredstva te nenamjenski utrošena sredstva.

Ukoliko korisnik ne vrati sredstva u roku, Općina će povećati dospjele iznose dodavanjem zatezne kamate.

Iznosi koji se trebaju vratiti davatelju financijskih sredstava mogu se prebiti bilo kojim potraživanjem koje korisnik financiranja ima prema Općini, no to nema utjecaja na pravo ugovornih strana na dogovor o plaćanju u ratama.

1. **ZAVRŠNE ODREDBE**

**Članak 30.**

Korisnik financiranja ne smije sudjelovati u izbornoj ili drugoj promidžbi političke stranke, koalicije ili kandidata, davati izravnu potporu političkoj stranci, koaliciji ili kandidatu, niti prikupljati financijska sredstva za financiranje političkih stranaka, koalicija ili kandidata, za sve vrijeme trajanja ugovora.

**Članak 31.**

Odredbe natječajne dokumentacije vezane za financiranje udruga sredstvima proračuna Općine Kapela koje nisu definirane ovim Pravilnikom, ili su u suprotnosti s odredbama snažnijih akata (Uredba i Zakon), primjenjivat će se direktno na način kako su ih definirale odredbe tih akata.

**Članak 32.**

Ovaj Pravilnik stupa na snagu osmog dana od dana objave u „Službenom glasniku Općine Kapela“, a koji se objavljuje na službenoj stranici Općine Kapela [www.opcina-kapela.hr](http://www.opcina-kapela.hr) .

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klasa: 400-01/16-01/18 PREDSJEDNIK OPĆINSKOG VIJEĆA

Urbroj: 2103/02-2-16-06 Dario Prelec

Kapela, 19. svibnja 2016.